b'\n_START_ARTICLE_\nP\xc4\x83durea de stejar pufos de la Mir\xc4\x83sl\xc4\x83u\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen extremitatea central-nordic\xc4\x83 a jude\xc8\x9bului Alba (aproape de limita teritorial\xc4\x83 cu jude\xc8\x9bul Cluj), pe teritoriul nord-estic al satului Mir\xc4\x83sl\xc4\x83u, \xc3\xaen apropiere de drumul na\xc8\x9bional DN1, care leag\xc4\x83 municipiul Aiud de ora\xc8\x99ul C\xc3\xa2mpia Turzii.\n_START_SECTION_\nDescriere\n_START_PARAGRAPH_\nZona a fost declarat\xc4\x83 sit de importan\xc8\x9b\xc4\x83 comunitar\xc4\x83 prin Ordinul Ministerului Mediului \xc8\x99i Dezvolt\xc4\x83rii Durabile Nr.1964 din 13 decembrie 2007 (privind instituirea regimului de arie natural\xc4\x83 protejat\xc4\x83 a siturilor de importan\xc8\x9b\xc4\x83 comunitar\xc4\x83, ca parte integrant\xc4\x83 a re\xc8\x9belei ecologice europene Natura 2000 \xc3\xaen Rom\xc3\xa2nia) \xc8\x99i se \xc3\xaentinde pe o suprafa\xc8\x9b\xc4\x83 de 56 hectare._NEWLINE_Aria protejat\xc4\x83 reprezint\xc4\x83 o zon\xc4\x83 \xc3\xaemp\xc4\x83durit\xc4\x83 (\xc3\xaencadrat\xc4\x83 \xc3\xaen bioregiune continental\xc4\x83) \xc3\xaen Dealurile Aiudului (\xc3\xaen lunca Mure\xc8\x99ului) ce ad\xc4\x83poste\xc8\x99te exemplare arboricole de Quercus pubescens \xc8\x99i desemnat\xc4\x83 \xc3\xaen scopul conserv\xc4\x83rii habitatelor de tip - Vegeta\xc8\x9bie forestier\xc4\x83 panonic\xc4\x83 cu Quercus pubescens \xc8\x99i P\xc4\x83duri de stejar cu carpen de tip Galio-Carpinetum._NEWLINE_\xc3\x8en arealul ariei protejate al\xc4\x83turi de stejar pufos (Quercus pubescens) vegeteaz\xc4\x83 mai multe specii de arbori \xc8\x99i arbusti cu exemplare de: ar\xc8\x9bar t\xc4\x83t\xc4\x83resc (Acer tataricum), porumbar (Prunus spinosa), corn (Cornus mas), alun (Corylus avellana), p\xc4\x83ducel (Crataegus monogyna), m\xc4\x83ce\xc8\x99 (Rosa canina), d\xc3\xa2rmoz (Viburnum lantana) sau migdal pitic (Amygdalus nana)._NEWLINE_\xc3\x8en sit este semnalat\xc4\x83 prezen\xc8\x9ba unei a trei specii de coleoptere protejate prin lege \xc8\x99i aflate pe Lista ro\xc8\x99ie a IUCN: croitorul mare al stejarului (Cerambyx cerdo), r\xc4\x83da\xc8\x99c\xc4\x83 (Lucanus cervus) \xc8\x99i croitorul cenu\xc8\x99iu al stejarului (Morimus funereus).'